b'\n_START_ARTICLE_\nDru\xc5\xbeinski grad\n_START_PARAGRAPH_\nDru\xc5\xbeinski grad (tudi rodbinski grad) ali ganerbni grad je grad, ki ga zaseda in upravlja ve\xc4\x8d dru\xc5\xbein ali dru\xc5\xbeinskih linij hkrati. Te dru\xc5\xbeine si delijo skupne prostore v gradu, vklju\xc4\x8dno z dvori\xc5\xa1\xc4\x8dem in kapelo, ohranjajo pa svoje zasebne bivalne prostore. Pogosto so med seboj povezani z mostovi ali vrati, \xc4\x8deprav so pripadali razli\xc4\x8dnim dru\xc5\xbeinam, ki so bile ve\xc4\x8dinoma v sva\xc5\xa1tvu.  Pojavili so se predvsem v srednjeve\xc5\xa1ki Nem\xc4\x8diji.\n_START_SECTION_\nGanerbni grad in ganerbstvo\n_START_PARAGRAPH_\nDru\xc5\xbeinski ali ganerbni grad je pogosto nastal kot posledica dedi\xc5\xa1\xc4\x8dine. Vsaka veja dru\xc5\xbeine je po navadi zgradila enostanovanjsko stavbo znotraj skupnega obzidja. V\xc4\x8dasih so bili ti domovi raz\xc5\xa1irjeni v neodvisne gradove, s svojimi pravicami v skupnem grajskem mestu. Dru\xc5\xbeinski gradovi so tudi posledica finan\xc4\x8dne stiske ali je bil del zastavljen ali prodan._NEWLINE_Nem\xc5\xa1ka beseda ganerbe se pojavi v srednje visoki nem\xc5\xa1\xc4\x8dini v vite\xc5\xa1kem romanu Parzival, ki ga je napisal okoli leta 1200 Wolfram von Eschenbach. Pravni izraz ganerbschaft (ganerbstvo) se pojavi kot pisni dokaz vsaj \xc5\xbee v drugi polovici 9. stoletja. V stari visoki nem\xc5\xa1\xc4\x8dini je gan pomenilo \'skupno\', \'dru\xc5\xbeno\' ali \'ljudsko\'. Prva zgodovinsko preverljiva razporeditev ganerbstva se pojavi v 13. stoletju v Alzaciji na gradu Haut-K\xc5\x93nigsbourg._NEWLINE_Gradovi mo\xc4\x8dnih fevdalcev so pogosto \xc5\xbee v za\xc4\x8detku na\xc4\x8drtovani kot ganerbni grad. Vsak gra\xc5\xa1\xc4\x8dak (ni\xc5\xbeja aristokracija v Svetem rimskem cesarstvu v \xc4\x8dasu srednjega veka) je bil odgovoren za upravljanje in za\xc5\xa1\xc4\x8dito sektorja gradu. To ni bil samo iz prakti\xc4\x8dnih razlogov; vi\xc5\xa1je plemstvo je seveda \xc5\xbeelelo omejiti mo\xc4\x8d svojih fevdnikov (dienstmannen \xe2\x80\x93 vazal). Dober primer za to je frankovski grad Salzburg bli\xc5\xbeini Bad Neustadta ob Saali, grad je bil fevd (lehensburg) \xc5\xa1kofov iz W\xc3\xbcrzburga._NEWLINE_Ganerbni gradovi so se razvili, ker so bili v\xc4\x8dasih prisiljeni dopustiti nadvlado mo\xc4\x8dnej\xc5\xa1ih fevdalcev. W\xc3\xbcrzbur\xc5\xa1ki kronist Lorenz Fries omenja tri take primere v kroniki svojega \xc5\xa1kofa. Leta 1458 so skupni gospodarji gradu Steckelberg v bli\xc5\xbeini Schl\xc3\xbcchterna zavrnili dostop \xc5\xa1kofu in posku\xc5\xa1ali posodobiti grajske utrdbe. \xc5\xa0kof Janez III. Grumbach je koncu uveljavil svojo oblast z voja\xc5\xa1kim, spopadom._NEWLINE_Leta 1478, se je, kljub cesarskemu mandatu, mogo\xc4\x8dno cesarsko mesto N\xc3\xbcrnberg moralo sprijazniti s predlogom pfal\xc5\xa1kega grofa Otta II. Mosbacha za prodajo gradu Rothenberg nad Schnaittachom skupnosti 44 frankovskih vitezov. Ta skupina vitezov je o\xc4\x8ditno \xc5\xbeelela zgraditi mo\xc4\x8dan branik pred konkurenco bogatih dr\xc5\xbeavljanov, ki so bili zelo nezaupljivi. Pomembno je, da je celo vi\xc5\xa1je plemstvo zanikalo solastni\xc5\xa1tvo; le najpomembnej\xc5\xa1e frankovske dru\xc5\xbeine iz ni\xc5\xbejega plemstva so dovolile da sodelujejo v skupni lasti.\n_START_SECTION_\nPravni temelji\n_START_PARAGRAPH_\nPravna zahteva za vzpostavitev ganerbstva je bila uveljavljanje grajskega posestva oziroma fevda celotne skupnosti, z drugimi besedami, vsi vazali so imeli enako posest, dogovor pa se opisan kot hantgemal. Vsi so imeli enake pravice na dedi\xc5\xa1\xc4\x8dino, imeli so skupen prora\xc4\x8duna in, kjer je bilo to primerno, imeli skupne dolo\xc4\x8dene uslu\xc5\xbebence in sodnike._NEWLINE_Tako imenovani sporazum hantgemal je bil \xc5\xa1e posebej pomemben za dolo\xc4\x8ditev socialnih privilegijev in nepremi\xc4\x8dninskih pravic vpletenih plemi\xc5\xa1kih dru\xc5\xbein. Skupno dedovanje ali ganerbstvo je zagotavljalo, da so vsi dru\xc5\xbeinski \xc4\x8dlani imeli ta poseben status in prepre\xc4\x8dilo zni\xc5\xbeanje njihovega socialnega statusa._NEWLINE_Kot se je pove\xc4\x8dalo \xc5\xa1tevilo dedi\xc4\x8dev, so bile opredeljene in dodeljene lastni\xc5\xa1ke pravice in interesi. Navzven se je zdelo, kot da je bila zaprta skupnosti in delitev premo\xc5\xbeenja lahko nekoliko fiktivna. Vsak dedi\xc4\x8d je imel dele\xc5\xbe znan kot marzahl in ti dele\xc5\xbei so se lahko razlikovali po velikosti. Mutschierung je bil interni dogovor nad pravicami uporabe. Vsak solastnik je bil sicer sposoben voditi svoje lastno gospodinjstvo, vendar se je skupaj vzdr\xc5\xbeevala celotna skupna lastnina._NEWLINE_Popolna pravica sodedi\xc4\x8dev je bila praksa v nekaterih obmo\xc4\x8djih do 15. stoletja, nato pa je bil sprejet sistem vazalov Gesamth\xc3\xa4nder._NEWLINE_Druga ganerbstva so bila najprej ustanovljena z Burgfrieden sporazumi (izraz za stanje premirja znotraj gradu in v\xc4\x8dasih njegove posesti, na podlagi katere so bili konflikti med posamezniki prepovedani pod gro\xc5\xbenjo cesarske prepovedi). Tak\xc5\xa1ni sporazumi so se lahko tudi razvezali. Ganerbstvo je bilo prekinjeno tudi, \xc4\x8de je stranka prevzela celotno zapu\xc5\xa1\xc4\x8dino._NEWLINE_Kadar so se sodedi\xc4\x8di interno dogovorili za delitev celotnega zemlji\xc5\xa1\xc4\x8da in nepremi\xc4\x8dnine, je ganerbstvo obi\xc4\x8dajno prenehalo. To tako imenovano Totteilung (Watschar ali Watschierung) je dovoljenje, da nekdanji sodedi\xc4\x8di neomejeno razpolagajo s svojim lastni\xc5\xa1kim dele\xc5\xbeem, izgubili pa so pravico do preostalega skupnega premo\xc5\xbeenja. Obveznosti obrambe celotnega gradu je bilo \xc5\xa1e vedno treba ohraniti._NEWLINE_Ker skupen obstoj sodedi\xc4\x8dev in njihovih dru\xc5\xbein pogosto ni potekal zelo gladko, je bil urejen tako imenovan Burgfrieden (\'grad miru\'). Sodedi\xc4\x8di so obi\xc4\x8dajno uporabljali osrednje prostore v gradu, kot je na primer bergfrid ali kapela, skupaj. Skupnost je obi\xc4\x8dajno izbrala enega od gra\xc5\xa1\xc4\x8dakov kot mojstra in vzpostavila skupen sklad, ki je financiral potrebne stro\xc5\xa1ke vzdr\xc5\xbeevanja celotne zapu\xc5\xa1\xc4\x8dine. Podobno kot sodobna zdru\xc5\xbeenja lastnikov stanovanj, so ljudje imeli letni sestanek in razpravljali o problematiki._NEWLINE_Prvotni namen ganerbstva je bila ohranitev premo\xc5\xbeenja ne da bi se to delilo, a se je kmalu v praksi pokazalo, da ni sprejemljivo. V ganerbnem gradu je bilo v\xc4\x8dasih do 50, v posameznih primerih do 80 razli\xc4\x8dni solastnikov, niso pa vsi seveda \xc5\xbeiveli v gradu. V primeru fevda, so morali biti napadalci zelo previdni, da so oblegali le del gradu v lasti njihovega sovra\xc5\xbenika, ne da bi kr\xc5\xa1ili pravice nevtralnih sodedi\xc4\x8dev._NEWLINE_Mnoga ganerbstva so se v poznem srednjem veku spremenila v fidejkomis. \xc4\x8clani dru\xc5\xbeine zdru\xc5\xbeenja ali skupnosti so s sporazumom urejali nedeljivo lastni\xc5\xa1tvo in neodtujljivo posestvo, toda njegova mo\xc4\x8d je bila zelo omejena.\n_START_SECTION_\nRaz\xc5\xa1irjenost\n_START_PARAGRAPH_\nGanerbni gradovi se prete\xc5\xbeno nahajajo v srednji Evropi. Ve\xc4\x8dina jih je bila ustanovljena na ozemljih, ki so bila najbolj razdeljena: Frankovska, Hessen, v dolini Rena in \xc5\xa0vabska. Ganerbstva so bila zelo pogosta tudi v zgodovinskih dr\xc5\xbeavah Baden, W\xc3\xbcrttemberg in Alzacija. V regijah, v katerih je bilo ve\xc4\x8dkratno dedovanje neobi\xc4\x8dajno, kot je \xc5\xa0lezija, Mecklenburg in Holstein, ganerbstva niso zabele\xc5\xbeena._NEWLINE_V Franciji in Angliji, v nasprotju z navedenim, so bili veliki gradovi obi\xc4\x8dajno v rokah enega samega mo\xc4\x8dnega fevdalca. To je predvsem posledica druga\xc4\x8dnega na\xc4\x8dina fevdalizma, ki se je razvil v teh dr\xc5\xbeavah zaradi razli\xc4\x8dnih regionalnih razmer. Nekaj primerov velikih "ve\xc4\x8dstanovanjskih gradov" je ohranjeno zlasti v ju\xc5\xbeni Franciji in Centralnem masivu. Najpomembnej\xc5\xa1i med njimi so Tours de Merle (Saint-Geniez-O-Merle, Corr\xc3\xa8ze). Tudi v Limousinu je manj\xc5\xa1i grad Ch\xc3\xa2teau de Saint-Hilaire et des Plas v ob\xc4\x8dini Curemonte. V severni in osrednji Franciji je tudi nekaj zelo velikih gradov kon\xc4\x8dalo kot skupni grad, kot je velik grad Chauvigny (departma Vienne)._NEWLINE_Najbolj znan primer srednjeevropskega ganerbnega gradu je grad Eltz na reki Mozeli. Drugi primeri so \xc5\xa1e: grad Lichtenstein, grad Altenstein v Spodnji Frankovski, grad Windeck blizu B\xc3\xbchla v Badnu, grad Salzburg pri Bad Neustadt an der Saale, Liebenstein na Renu, grad Leonrod v Dietenhofenu in grad Lindheim v Wetterau._NEWLINE_V Sloveniji so nekateri gradovi tega tipa grad Vodri\xc5\xbe, katerega ostanki stojijo pri naselju Vodri\xc5\xbe v Mestni ob\xc4\x8dini Slovenj Gradec, grad \xc5\xbdovnek nad \xc5\xbdovne\xc5\xa1kim jezerom jugozahodno od Braslov\xc4\x8d in Grad Hmeljnik, ki stoji na Dolenjskem v vasi Gorenje Kamenje v bli\xc5\xbeini Novega mesta.'